Title: DÔVODOVÁ SPRÁVA
Author: MH
Last saved by: Pavol Ňuňuk
Company: MH SR

V.
Dôvodová správa
k návrhu nariadenia vlády Slovenskej republiky, ktorým sa ustanovujú podrobnosti označovania práčok pre domácnosť energetickým štítkom
Všeobecná časť
Energetika je jednou z oblastí, v ktorej treba v optimálnej miere kombinovať pôsobenie trhového mechanizmu s ingerenciou štátu. Účasť štátu je nevyhnutná najmä v oblasti určenia zásad a priorít štátnej energetickej politiky, určovaní štandardov energetickej účinnosti zariadení na výrobu, rozvod a spotrebu energie, ako aj ďalších, predovšetkým právnych nástrojov na zabezpečenie racionálneho využívania energie.
Mimoriadny význam pri súčasnom riešení energetických a environmentálnych cieľov má racionálne využívanie energie spočívajúce v opatreniach a činnostiach zameraných na zvýšenie energetickej účinnosti v rámci štátu, čo zároveň znamená zníženie
-	celkovej spotreby energie v štáte,
-	potreby finančne i časovo náročných investícií do výroby (získavania) a rozvodu energie,
-	čerpania nerastného bohatstva (najmä fosílnych palív), resp. dovozu zdrojov energie, najmä palív,
-	nákladov pre štát i pre jednotlivých spotrebiteľov energie,
-	dopadov na životné prostredie, najmä vo forme emisií oxidu uhličitého, oxidu síry a pod.
Energetická vybavenosť a teda aj spotreba energie v našich domácnostiach je asi polovičná a v službách asi tretinová v porovnaní so štátmi Európskej únie, v dôsledku čoho možno očakávať prirodzený nárast v tejto oblasti.
Komplexné zabezpečenie energetickej efektívnosti energie v našom štáte je o to aktuálnejšie, že Slovenská republika pokrýva spotrebu primárnych energetických zdrojov iba z cca 9,9 % a 90,1 % týchto zdrojov dováža.
V nadväznosti na postupné zvýšenie vybavenosti energetickými spotrebičmi občianskeho sektora a sektora služieb, ale aj na postupné oživovanie našej ekonomiky a skvalitňovanie jej energetického zabezpečenia, budú narastať požiadavky najmä na elektrickú energiu, na zásobovanie zemným plynom a teplom. Preto je nevyhnutné využívať rôzne nástroje na zabezpečenie racionálneho využívania energie v našom štáte. Jedným z nich má byť aj toto nariadenie.
Účelom navrhovaného nariadenia vlády Slovenskej republiky je vymedziť a upraviť práva a povinnosti fyzických osôb a právnických osôb v oblasti zlepšovania energetickej efektívnosti. Podpisom dohody k Európskej energetickej charte a najmä podpisom Protokolu energetickej charty o energetickej účinnosti a o súvisiacich environmentálnych aspektoch plynú pre Slovenskú republiku záväzky a odporúčania, ktoré sú realizované prekladaným návrhom nariadenia vlády SR. Cieľom nariadenia je vytvoriť predpoklady pre zníženie energetickej náročnosti Slovenskej republiky a prispieť tak k trvalo udržateľnému rozvoju spoločnosti. Súčasne sa napĺňajú i príslušné časti ekologickej politiky štátu.
Dôsledkom realizácie navrhovaného nariadenia nastane ďalšie prispôsobenie legislatívy Slovenskej republiky v oblasti energetiky s legislatívou krajín Európskej únie a dosiahnutie ekvivalentných podmienok pri využívaní energie a v oblasti energetických úspor.
V Európskej únii bolo v posledných pätnástich rokoch v oblasti energetickej efektívnosti vydaných viacero dokumentov. Pri návrhu nariadenia boli braté do úvahy najmä
-	Rezolúcia Rady č. 86/C 241/01 zo 16.9.1986 o energetickej politike Spoločenstva do roku 1995 a zbližovaní politík členských štátov,
-	Rozhodnutie Rady č. 89/364/EHS z 5.7.1989 o akčnom programe Spoločenstva na zlepšenie účinnosti využitia elektriny,
-	Smernica Rady č. 92/75/EHS z 22.9.1992 o označovaní štítkom výrobkov a štandardných informáciách o spotrebe energie a ďalších zdrojov domácich spotrebičov 
-	Smernica Komisie č. 94/2/ES z 21.1.1994 implementujúca Smernicu Rady č. 92/75/EHS týkajúcu sa energetického štítkovania elektrických chladničiek a mrazničiek a ich kombinácii pre použitie v domácnosti,
-	Rozhodnutie Rady č. 96/737/ES zo 16.12.1996 týkajúce sa viacročného programu podpory efektívnosti využívania energie v Spoločenstve (SAVE II), 
-	Smernica Rady č. 701/97/ES zo 16.12.1996 týkajúce sa viacročného programu podpory účinnosti využívania energie v Spoločenstve (SAVE II), 
-	Komuniké Komisie pre Radu, Európsky parlament, ekonomický a sociálny výbor a výbor regiónov, ktorým sa vydal Akčný plán na zlepšenie energetickej účinnosti v Európskom spoločenstve,
Z vyššie uvedených dokumentov vyplývajú pre oblasť racionálneho využívania energie najmä tieto princípy
1.	Podpora štátu (finančná, inštitucionálna, legislatívna a pod.) v oblasti hospodárenia s energiou (hlavne zvyšovania energetickej účinnosti).
2.	Vypracúvanie, realizácia a pravidelná aktualizácia programov energetickej účinnosti v Národnom programe znižovania energetickej náročnosti (ďalej len program).
3.	Zvyšovanie energetickej účinnosti vo všetkých odvetviach s použitím príslušných legislatívnych, ekonomických a administratívnych nástrojov, informácií, vzdelávania, dobrovoľných dohôd atď.
4.	Transparentnosť v tvorbe cien, resp. taríf za energiu (vrátane špecifikácie opodstatnených nákladov a pod.), internalizácia externalít (zahŕňanie „environmentálnych“ nákladov do cien resp. taríf), odstránenie cenových deformácií, ako aj transparentnosť a objektívnosť v nákladoch skutočnej spotreby energie (meranie, regulácia a pod.).
5.	Zohľadňovanie environmentálnych aspektov v celom energetickom cykle.
6.	Požiadavky – určenie štandardov atď. na účinnosť, vrátane štítkovania, preukazovania zhody a pod. a na efektívnosť využívania zariadení na klimatizáciu vykurovanie, chladenie budov a na prípravu teplej úžitkovej vody.
7.	Zvyšovanie účinnosti hromadne používaných spotrebičov (napr. kotly, chladničky, mrazničky a ich kombinácie, práčky a umývačky riadu, svietidlá a pod.), najmä:
a)	určením požiadaviek (štandardov a pod.) na účinnosť vyrábaných i dovážaných spotrebičov,
b)	určením požiadaviek na štítkovanie a štandardné informácie o týchto spotrebičoch,
c)	informovanosťou a výchovou obyvateľov a ďalších užívateľov týchto spotrebičov na používanie spotrebičov s požadovanou energetickou účinnosťou
d)	zákazom uvádzania na trh niektorých spotrebičov nedosahujúcich určené limity energetickej účinnosti.
8.	Zabezpečenie dostatočnej informovanosti a vzdelávania spotrebiteľskej verejnosti v oblasti racionálneho využívania energie a jej spolupráce v tejto oblasti.
9.	Zavedenie systému odborného poradenstva profesionálnymi subjektami v oblasti sledovania a zvyšovania energetickej účinnosti, vrátane zvyšovania efektívnosti využívania energetických zariadení a spotrebičov a pod.
10.	Systematické zhromažďovanie a využívanie informácií týkajúcich sa environmentálnej a ekonomickej účinnosti energetickej politiky a nákladovo efektívnych praktík a technológií.
11.	Zabezpečenie dostatočne dlhej lehoty na prispôsobenie sa praxe sprísneným požiadavkám vyplývajúcim z nových právnych predpisov, technických noriem a pod. a zohľadnenie technickej a ekonomickej dostupnosti a efektívnosti týchto požiadaviek.
Predložený návrh nariadenia je v súlade s Ústavou Slovenskej republiky, ako aj s Dohovorom energetickej charty a s Protokolom energetickej charty o energetickej účinnosti a environmentálnych aspektoch a ďalšími súvisiacimi medzinárodnými zmluvami, ktorými je Slovenská republika viazaná.
Vychádza tiež z čl. 44 ods. 4 Ústavy Slovenskej republiky, podľa ktorého je povinnosťou štátu dbať o šetrné využívanie prírodných zdrojov, o ekologickú rovnováhu a účinnú starostlivosť o životné prostredie.
Doložka zlučiteľnosti
1.	Predkladateľ nariadenia vlády SR: Úrad pre normalizáciu, metrológiu a skúšobníctvo Slovenskej republiky
2.	Názov návrhu nariadenia vlády SR: Nariadenie vlády SR, ktorým sa ustanovujú podrobnosti označovania práčok pre domácnosť energetickým štítkom.
3.	Dokumenty podľa ktorých je návrh nariadenia vlády SR prioritou: 
a)	Národný program pre prijatie acquis communautaire; problematika navrhovaného nariadenia vlády napĺňa okrem priorít čl. 70 (technické predpisy a normy) tiež priority čl. 75 („normy a posudzovanie zhody“) Európskej dohody o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na strane druhej (ďalej len „ED“), prioritné oblasti aproximácie práva a v je Pláne legislatívnych úloh vlády na rok 2002;
b)	spadá do kapitoly č. 22 Životné prostredie s prienikom do kapitoly 14 Energetika, podľa schválenej negociačnej pozície kapitoly 22 má byť transpozícia a implementácia acquis z  tejto oblasti zabezpečená k referenčnému dátumu vstupu SR do EÚ, pričom v oblasti hluku emitovaného domácimi spotrebičmi mala byť transpozícia ukončená v priebehu roka 2001.
4.	Problematika návrhu právneho predpisu: 
a)	Smernica Komisie č. 95/12/ES z 23.5.1995 v znení smernice 96/89/ES z 17.12.1996 vykonávajúca Smernicu Rady č. 92/75/EHS upravujúca energetického štítkovania práčok určených pre domácnosť; Smernica Rady č. 92/75/EHS z 22.9.1992 o označovaní štítkom výrobkov a štandardných informáciách o spotrebe energie a ďalších zdrojov domácich spotrebičov – zavádza režim tzv. energetického štítkovania hromadne vyrábaných domácich spotrebičov, t.j. overovania a povinného označovania vybraných druhov spotrebičov najmä pre domácnosť štítkom a osobitnou kartou, a to spôsobom a v rozsahu upresnenými v tzv. vykonávacích smerniciach na realizáciu článku 1, smernice 92/75/EHS spôsobom upresneným v článku 9 a 12 tejto smernice.
5. Vyjadrenie stupňa kompatibility s právnou normou Európskej únie: Kompatibilita návrhu nariadenia s právnymi normami uvedenými v bode 4 písm. a) je úplná vrátane príslušných lehôt, hoci reálne termíny účinnosti týchto lehôt sú časovo posunuté s prihliadnutím na predpokladaný dátum nadobudnutia účinnosti tohto nariadenia, avšak smernica 92/75/EHS je transponovaná iba čiastočne, v rozsahu nevyhnutnom na. dosiahnutie úplnej transpozície smernice 95/12/ES v znení smernice 96/89/ES týmto nariadením.
6. Na základe uznesenia vlády č. 926/2001 z 10. októbra 2001 nebol určený žiadny gestor, na základe kompetenčného zákona je vecne príslušným rezortom MH SR, spolupracujúce rezorty: ÚNMS SR a MŽP SR 

Osobitná časť
K § 1
Vysvetlenie niektorých pojmov používaných v nariadení a prílohách.
K § 2
Objasnenie okruhu spotrebičov, ktorých sa nariadenie o štítkoch týka.
K § 3
Postup posudzovania zhody a obsah dokumentácie k výrobkom.
K § 4
Objasnenie obsahu informácie pre spotrebiteľa, a odkazom na jednotlivé prílohy riešenie formátu a obsahu energetického štítku, obsahu tlačenej informácie a tried energetickej hospodárnosti.
K § 5
Účinnosť nariadenia.
Príloha č. 1
Obsah a formát energetického štítku.
Príloha č. 2
Energetický opis výrobku.
Príloha č. 3
Zásielkový predaj a iné typy predaja na diaľku.
Príloha č. 4
Triedy energetickej hospodárnosti.
Príloha č. 5
Označenie vykonávaného právneho aktu Európskych spoločenstiev a Európskej únie.